Villy Søvndal (SF), 2006-01-27:
Tak til udenrigsministeren for besvarelsen, tak for anerkendelsen af, at det palæstinensiske folk ikke skal straffes, fordi man har valgt, som man har valgt.
Jeg synes, at udenrigsministeren havde en lang liste over krav til palæstinenserne.
Fra SF’s side har vi jo altid fordømt enhver type terror mod civile og uskyldige folk.
Der findes ingen sag i hele verden, der berettiger mennesker til at tage uskyldige menneskers liv i en politisk sags tjeneste.
Men når det så er sagt, synes jeg til gengæld, at rækken af krav til den palæstinensiske side var meget lang, og jeg synes, at rækken af krav til den israelske side var meget kort.
For jeg er enig i, at skal der findes en fredsløsning, så forudsætter det i sagens natur krav til begge parter.
Jeg hørte et krav til de israelske besættelsesmyndigheder, og det er jeg enig i er et vigtigt krav, som udenrigsministeren nævnte, nemlig kravet om at ophæve nogle af begrænsningerne i palæstinensernes bevægemuligheder.
Det er jo det, der mere end noget andet i dag strangulerer det palæstinensiske samfund, at man ikke kan komme nogen steder.
Og bliver der ikke lukket på grund af checkpoints, så bliver der lukket, fordi muren afskærer områder, der naturligt hørte sammen.
Der savner jeg måske, at udenrigsministeren mere skarpt også tager stilling til den politik, israelerne har ført de seneste år under Sharon, som jo har været med til at tvinge det palæstinensiske område økonomisk og socialt nedad og nedad i en negativ spiral, hvor jeg synes det er svært at se, hvordan palæstinenserne selv skulle vride sig ud af den spiral.
Jeg er enig i kritikken af korruptionen i selvstyreområdet, jeg tror også, det er en selvstændig grund til, at valget endte, som det gjorde, men jeg savner, at udenrigsministeren havde været skarpere i synspunktet om, at israelerne er med til at skabe en situation, der gør det fantastisk svært.
Det er måske det virkelige svigt i de her år.
Vi har en palæstinensisk præsident, der, tror jeg – det vil jeg godt høre udenrigsministerens vurdering af – havde et oprigtigt ønske om at søge fred, havde et oprigtigt ønske om at lave aftaler om at standse terroren, havde et oprigtigt ønske om at rydde op.
Men hans problem var, at når han så forsøgte noget og ventede på, at der kom svar både fra det internationale samfund og fra Israel vedrørende de ting, han foretog sig, så var det tavsheden, der var totalt dominerende. Derfor synes jeg i virkeligheden, det mest bitre i de seneste år var, at den palæstinensiske præsident Abu Mazen, der mere end nogen andre har forsøgt at finde politiske svar på krisen, blev efterladt i så uendeligt et tomrum.
Jeg vil også kvittere for udenrigsministerens bidrag om EU’s rolle og Danmarks rolle, for så vidt angår den økonomiske del af det.
Udenrigsministeren nævnte nødvendigheden af en lufthavn.
Udenrigsministeren nævnte Gaza havn, som G8-landene vel bl.a. på deres sidste møde gav mulighed for at finansiere.
Udenrigsministeren nævnte ikke muligheden for en korridor, der forbinder Gaza og Vestbredden.
Det er jo et andet af de højt profilerede ønsker fra palæstinensisk side, det vil jeg gerne have at udenrigsministeren lige kommenterer, når han senere får mulighed for det.
Jeg vil så slutte af med på vegne af Enhedslisten og SF at fremsætte følgende forslag til vedtagelse: Forslag til vedtagelse »Idet Folketinget konstaterer, at den israelske stats jerngreb i de palæstinensiske områder forværrer den økonomiske og sociale situation samt bidrager til en radikalisering af den palæstinensiske befolkning, hvilket modvirker politiske løsninger på konflikten, opfordrer Folketinget regeringen til selv at tage initiativer – samt i internationale fora tage initiativ til og støtte: – Genopbygning af infrastrukturen i selvstyreområderne inklusive en korridor, der forbinder Vestbredden og Gaza samt fjerner barriererne for palæstinensernes bevægelsesfrihed.
– Sikre et marked for afsættelse af varer og produkter fra de palæstinensiske samfund.
– Sikre lige adgang til eks- og import af varer fra de palæstinensiske områder.
– Arbejde for en fredsproces med udgangspunkt i FN’s resolutioner om, at Israel skal trække sig tilbage fra de besatte områder, og at palæstinensiske flygtninge har ret til at vende hjem.«